Tuis | Media Releases | Misdaad: Staat het sy vermoë verloor om publiek te beskerm
Misdaad is lank reeds buite beheer in Suid-Afrika, maar gebeure oor die laaste paar dae laat die gevaarligte helderrooi flikker oor die staat se onvermoë om die publiek te beskerm. Indien misdaad nie nou gestuit word nie, is anargie onafwendbaar en die VF Plus doen ŉ dringende beroep op die regering om die gevaartekens nie langer te ignoreer nie.
Anargie is ŉ woord wat die VF Plus nie ligtelik gebruik nie. Dit is ŉ 'n toestand in ŉ land waarin geen gesag geld nie, waarin niemand reëls of wette gehoorsaam nie en waar die regering geen beheer uitoefen nie. Suid-Afrika stuur in hierdie rigting.
Die rede hiervoor is die onbevoegdheid van politieke- en operasionele personeel en die feit dat die vermoë wat wel oorgebly het, oor die laaste jare hoofsaaklik aangewend is in politieke binnegevegte van die ANC en die regering.
Gister is mnr. Stefan Smit (62), eienaar van die internasionaal bekende wynlandgoed Louiesenhof buite Stellenbosch, in sy huis vermoor terwyl hy aandete genuttig het.
Enkele weke gelede is mnr. Tool Wessels op sy plaas net buite Bonnievale vermoor nadat hy wreed gemartel is en verlede Vrydag is mev. Monica (68) en mnr. Basil Deniacos (79) in Dealesville vermoor. Dit is slegs enkele van talle ander moorde en aanvalle regdeur die land oor die laaste weke.
ŉ Potensieel ewe gevaarlike voortvloeisel van die misdaadsituasie is die rassewrywing wat dit veroorsaak. Die VF Plus sal ernstig met die regering oor misdaad in gesprek tree, en sal aanhou om die internasionale gemeenskap bewus te maak van die ANC se onvermoë om te regeer.
Die VF Plus doen ŉ beroep op almal in Suid-Afrika om die party se hand te vat en hom te steun in sy stryd teen misdaad wat almal in Suid-Afrika bedreig.